**ENNAKKOTEHTÄVÄ /   
YHTEISÖPEDAGOGI (YLEMPI AMK)**

Ennakkotehtävän pisteytys on 0-20 pistettä. Ennakkotehtävä on suoritettava hyväksytysti eli vähintään 10 pistettä (viisi pistettä kummastakin tehtävästä).

Hakijan on palautettava ennakkotehtävä tallentamalla ennakkotehtävätiedosto sähköisesti hakuajan päättymiseen   
**28.3.2018 kello 15.00 mennessä** osoitteeseen:

<https://elomake.humak.fi/lomakkeet/152/lomake.html>

**ENNAKKOTEHTÄVÄN OHJE**

Ennakkotehtävä on kaksiosainen (tehtävät 1 ja 2). Tehtävät 1 ja 2 palautetaan samassa liitetiedostossa (yksi tiedosto) sekä mieluiten pdf-muotoon tallennettuna tai muokkaussuojattuna Word-tiedostona.

Kirjoita tekstinkäsittelyohjelmalla essee kummastakin tehtävästä.

Yhden esseen pituus on noin 2 sivua.

Käytä:

* riviväliä 1,5
* fonttia Arial 12pt
* marginaalia 2,5

Muista laittaa kummankin tehtävän alkuun nimesi, syntymäaikasi sekä osoitetietosi.

Ennakkotehtävää ei palauteta, eikä siitä anneta sisällöllistä palautetta. Ennakkotehtävä arvioidaan hyväksytty/hylätty. Jotta ennakkotehtävä on hyväksytty, molemmista tehtäväosista on saatava vähintään 5 pistettä eli yhteensä 10 pistettä. Ennakkotehtävän pisteet lasketaan mukaan hakijan valintakoepisteisiin.

Hakukelpoiset ja ennakkotehtävän hyväksytysti suorittaneet hakijat kutsutaan valintakokeeseen. Kutsut valintakokeisiin lähetetään sähköpostilla aikaisintaan 9.5.18. Valintakokeet järjestetään   
23.-25.5.2018 Helsingissä Humakin Helsingin TKI-keskus Ilkassa, Ilkantie 4, 00400. Valintakoe on hakijalle yksipäiväinen. Valinta tehdään ennakkotehtävän ja valintakokeen perusteella.

**ENNAKKOTEHTÄVÄ (TEE MOLEMMAT TEHTÄVÄT)**

**Tehtävä 1: Opiskeluvalmiudet**

Yhteisöpedagogi (ylempi AMK) koulutuksesta (90 op) valmistumisen tavoiteaika on 2 vuotta (so. valmistumispäivä 31.5.2020). Opintoja suoritetaan Helsingissä lähiopetuksessa (noin 2 pv/kk) ja lähiopetusjaksojen välissä itsenäisesti ja verkko-opintoina. Arvioi kriittisesti valmiuksiasi ja motivaatiotasi suorittaa yhteisöpedagogi (ylempi AMK) koulutus. Käsittele kriittisesti oppimisvalmiuksiasi ja mahdollisuuksiasi kohdentaa aikaasi opintoihin. Tarkastele aikaisempien opintojesi ja työhistoriasi merkitystä opinnoillesi ja arvioi yhteisöpedagogi (ylempi AMK) -koulutuksen suorittamisen merkitystä asiantuntijuutesi kehittymiselle ja työurallesi. Kuvaa itseäsi yhteisöllisen oppimisen, toiminnan ja kehittämisen edistäjänä.

Tarkastele reflektoivalla otteella

* perusteita opintoihin hakeutumiselle ja valmiuksiasi valmistua tavoiteajassa
* aiemmin hankkimasi osaamisen merkitystä ylempi AMK -opinnoissa sekä käsityksiäsi ylempi AMK -koulutuksessa opiskelun merkityksestä ammatilliseen kehittymiseesi
* akateemisia opiskeluvalmiuksiasi ja alueita, joilla haluat haastaa itsesi opiskelijana tai ammattilaisena sekä tavoitteitasi niissä kehittymisessä
* kykyjäsi työssä hankitun hiljaisen tiedon ja teorian yhdistämisessä uuden tiedon tuottamiseksi ja toimintamuotojen kehittämiseksi
* vertaisoppimisen merkitystä ylempi AMK -opinnoissa ja yhteisöjen kehittämisessä

Tehtävän pituus **enintään 2 sivua**.

Tehtävä on suoritettava hyväksytysti eli siitä on saatava vähintään 5 pistettä (max 10 pistettä).

**Tehtävä 2: Kehittämistehtävä**

Ohjeistus:

Yhteisöpedagogi (ylempi AMK) -koulutus on suunnattu humanistisella ja kasvatusalalla toimiville, ensisijaisesti järjestö- ja nuorisotyö toimialoilla tai yritysten kehittämistehtävissä työskenteleville ammattilaisille, jotka haluavat syventää osaamistaan toimialojensa yhteisöjen kehittämisessä. Koulutus koostuu kaikille yhteisistä opinnoista (40 op), valinnaisista osaamisprofiilia rakentavista opinnoista (20 op) ja opinnäytetyöopinnoista (30 op).

Syksyllä 2018 opintonsa aloittavat opiskelijat valitsevat opintojensa alussa joko 1) järjestö- ja nuorisotyön **tai** 2) työelämän kehittämisen osaamisprofiilin. Molemmissa profiiliopinnoissa vahvistetaan itsenäisen vaativan asiantuntijatyön osaamista ja työskennellään innovatiivisesti kehittämistiimeissä ja -prosesseissa.

Mikäli valitset järjestö- ja nuorisotyön osaamisprofiilin, hyödynnät yhteisöllistä osaamista järjestö- ja nuorisoalan toiminnan ja prosessien analysoinnissa, arvioinnissa, kehittämisessä ja johtamisessa.

Mikäli valitset työyhteisöosaamisen osaamisprofiilin, hyödynnät yhteisöllistä osaamista strategisessa toiminnassa, osaamisen kehittämisessä ja henkilöstöjohtamisen ammattilaisena.

Tehtävä:

Kerro esseessäsi

* Kumpaan valinnaiseen osaamisprofiiliin (järjestö- ja nuorisotyö vai työelämän kehittäminen) haet opiskelemaan ja miksi tämä osaamisprofiili sinua kiinnostaa?
* Minkä on kehittämistehtäväsi eli opinnäytetyösi aihe ja kumpaan osaamisprofiiliin (järjestö- ja nuorisotyö vai työyhteisöt) se kiinnittyy? Perustele vastauksesi.
* Mitä uutta opinnäytetyösi tuo edustamallesi toimialalle ja miten se kehittää toimialaasi? Onko kyseessä uudistaminen, uusien toimintojen tai toimintamallien kokeilu/kehittäminen, organisaatioiden tai palvelurakenteiden kehittäminen jne.?
* Millainen on opinnäytetyösi tietopohja ja mitä menetelmiä aiot käyttää opinnäytetyössäsi?
* Mikä organisaatio on työsi tilaaja ja miten kehittämistehtäväsi toteutetaan käytännössä (aikataulu, riskit, haasteet)?

Suunnitelman pituus saa olla **enintään 2 sivua**.

Tehtävä on suoritettava hyväksytysti eli siitä on saatava vähintään 5 pistettä (max 10 pistettä).

Osaamisprofiileihin valittavien hakijoiden määrää ei ole kiintiöity; se kumman osaamisprofiilin valitset ei vaikuta mahdollisuuksiisi tulla valituksi opiskelijaksi.